Rolf Olaf Haavik (88) fikk forelegg for kjøring på Rud under veibyggingen i fjor. Han tok saken til retten, hvor han tapte. – Politiet har misforstått rollen sin, sier Haavik.

LES OGSÅ: – Skiltingen var god nok, mente veivesenet

Den tidligere ustraffede krigsveteranen fra Hvalstad kom i mai i fjor kjørende fra Rud og skulle ned på Bærumsveien og hjem.

– Akkurat i det jeg svingte til høyre så jeg innkjøring forbudt-skiltet og stanset. Jeg kunne ikke rygge ut i rundkjøringen igjen og mener politimannen der fremme svarte ok til at jeg svingte rundt trafikkøya, sier Rolf Olaf Haavik.

Droppet forsvarer

Johs Haugeruds vei ble stengt for gjennomkjøring 22. april i fjor i forbindelse med veiarbeid. Anleggstrafikk og busser i rute skulle fortsatt kunne kjøre der, men for andre ble det satt opp skilt om innkjøring forbudt.

– Problemet for meg og de andre som kom fra vår kant var at det ikke var mulig å se skiltingen før etter at man hadde svingt inn. Da er det en skandale å gi forelegg til bilistene, sier Haavik.

Han har ikke vært i klammeri med politiet siden han ble avhørt av Gestapo i 1944, og reagerer voldsomt på at også retten lot politiet få viljen sin.

Veistriden:

– Jeg anså saken som så opplagt at jeg ikke hadde med meg en forsvarer. Det var en feilvurdering, og nå har jeg kontaktet advokat, sier han.

Saken var ikke klarere for retten enn at de tre dommerne delte seg i et flertall og et mindretall.

LES MER:

Se Posten snike forbi den stengte rushtids-bommen

Nå åpner Johs Haugeruds vei igjen

– Jeg trodde ikke folk var i stand til å gjøre noe slikt

Delt blant dommerne

To dommere mente Haavik hadde tid nok til å reagere på skiltet og ikke svinge inn, mens mindretallet mente at han ikke hadde overtrådt aktsomhetsnormen på grunn av skiltingen.

– Det faktum at et stort antall bilførere ble bøtelagt for å ha kjørt forbi forbudsskiltene, indikerer at skiltingen ikke var forsvarlig, konkluderer meddommer Anniken Riise Elnes.

Politiadvokat Margrethe Furuvald Woie var aktor i saken.

– Politiet var på stedet etter klager fra entreprenøren over mye ulovlig kjøring. Mange fikk forenklede forelegg og godtok disse. Ut fra et likebehandlingshensyn valgte vi å gå til retten da han nektet å vedta det, sier hun.

LES OGSÅ: Nekter å betale trafikkbot: – Skiltingen er helt syk

Drøssevis av forelegg

Haavik reagerte også på at det var tungt å stille spørsmål til politimannen han møtte på stedet.

– Han møtte ikke i retten, men jeg sa ja til at han kunne intervjues på telefon. Men teknikken var vanskelig i retten denne dagen, og han hadde dessuten en dialekt som gjorde det umulig for meg å kommunisere med ham, klager Haavik.

– Det kan nok hende han opplevde dette som vanskelig, men vi fikk svar etter å ha stilt spørsmålene noen ganger, sier Margrethe Furuvald Woie.

Haavik mener politiet i denne saken har misforstått sin samfunnsrolle.

– Det er politiets oppgave å sørge for god trafikkavvikling, ikke å drive inkasso for futen, slår han fast.

Budstikka fortalte at innen 13. mai var det skrevet ut 143 forelegg til over 600.000 kroner.

Forelegget var opprinnelig på 4.200 kroner. Boten i retten ble på 5.000 kroner pluss 3.000 kroner i saksomkostninger.

– Pengene betyr ikke noe, men jeg skal ikke ha dette på meg. Dette er en farse, sier Haavik.